Help kinders om teleurstelling te hanteer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help kinders om teleurstelling te hanteer
Soos grootmense sal kinders in hul jong lewens ook voor allerlei teleurstellings te staan kom. Die verloor van wedlope, om afgejak te word deur vriende en nie vir sportspanne gekies te word nie kan baie kinders bekaf en moedeloos laat.
Hoewel sommige daarvan hulle onvermydelik sal seermaak, is daar meganismes tot ouers se beskikking om hulle te help om staande te bly. En soos die meeste terugslae, kan dit ook ten goede aangewend word om hulle ontwikkeling aan te help.
“Met behoorlike ondersteuning en gereelde besprekings oor die hantering van teleurstelling, kan jong kinders leer hoe om die lewe se groot en klein teleurstellings te hanteer,” sê Katie Hurley, ʼn kinderpsigoterapeut en ouerskapdeskundige.
“As kinders op ʼn jong ouderdom leer dat hulle die middele het om ʼn teleurstellende situasie te bowe te kom, sal hulle dwarsdeur hul kinderdae en selfs as volwassenes daarop kan staatmaak,” sê dr. Robert Brooks, medeouteur van Raising Resilient Children. “As jy agteroor buig om hulle teen teleurstelling te beskerm, weerhou jy hulle daarvan om sekere belangrike vaardighede te ontwikkel.”
So, as jy jou moedelose kind troos, hou die volgende in gedagte:
“Onthou dat jou kind na jou toe kom omdat sy empatie nodig het en nie ʼn onwankelbare hanteringsplan nie,” sê Hurley.
Onthou dat die hantering van teleurstelling moeilik is – selfs vir volwassenes. “Kinders reageer op verskillende maniere op teleurstelling en daar is nie ʼn perfekte respons op hierdie negatiewe emosies nie. Sommige kry onmiddellike drifuitbarstings terwyl ander stil, nors of koppig raak. Dit is nie ʼn vaardigheid wat kinders in ʼn dag kan leer nie. En hoewel drifuitbarstings op die oomblik embarrasserend en oorweldigend kan voel, moet almal van ons by tye stoom afblaas.”
Hurley beveel empatiese response aan, soos: “Ek verstaan dit is moeilik. Ek weet jy voel nou teleurgesteld”. Gee jou kind tyd en ruimte om te huil, hartseer te voel en ʼn drukkie van ma of pa te geniet. “Konneksie help kinders om van teenspoed te herstel. Beantwoord driftige response met kalmes as modelle van gesonde hanteerstrategieë en bêre die bespreking vir ʼn later, kalmer tyd.”
Vertel ook ʼn paar stories oor jou eie teleurstellings. Dit sal haar help om te sien dat sy nie die enigste een is wat al ooit teleurstelling ervaar het nie en dit maak jou ander advies meer oorvertelbaar.
Lei, moenie regmaak nie
Dit is die ander sy van die empatiemunt. Empatie alleen sal nie haar selfbeeld versterk en haar help groei nie. “Jy, as ʼn versorger, kan nie daar wees om elke moeilike emosie te kalmeer of elke probleem vir jou kind op te los soos sy grootword nie. Dit is belangrik om as ʼn gids op te tree as dit by die hantering van terugslae kom eerder as om die oplossing te verskaf,” sê Hurley.
Om haar te vra hoe sy voel, wat sy gewens het moet gebeur en wat volgende keer anders gedoen moet word, sal ver gaan om haar te help om die probleem en moontlike oplossings te bedink.
“Hoewel dit tyd kan neem, sal sy uitvind dat sy ʼn slegte situasie op haar eie kan beter maak,” sê Meghan Rabbitt in Parents Magazine.
Help hulle om verwagtinge te bestuur
Hurley sê ouers kan nie teleurstelling voorkom nie. “Maar hulle kan die angs as gevolg van hierdie gebeure verlig deur kinders te leer om verwagtinge te bestuur.”
Haar raad is om ʼn lys van hoop, moontlikhede en besliste dinge op te stel. “Julle beoog byvoorbeeld om op jul groot gesinsuitstappie vir ʼn dag na ʼn temapark toe te gaan, dit is moontlik dat julle ook ʼn waterpark of museum sal besoek, en julle sal definitief tyd op die strand deurbring. Dit help kinders om die opwinding te verwag sonder om te verwag dat hulle alles sal doen.”
Help hulle om iets te kry waarin hulle goed is
Soms misluk ons kinders met iets bloot omdat dit iets was wat hulle nie veronderstel was om te doen nie. ʼn Mislukking of teleurstelling is soms maar net die lewe se manier om ʼn ontvanklike kind in ʼn nuwe rigting te stuur.
“Sukses gaan nie altyd oor ‘wen’ nie, dit gaan meer dikwels daaroor om ʼn nuwe rigting in te slaan. Help hulle om iets te vind waarin hulle goed kan wees en wat by hulle belangstellings en vaardighede pas. Of dink ʼn ander manier uit om die doelwit te benader wat hulle vaardighede sal benut,” sê Cheryl Butler, ʼn ma van agt en ʼn gesinsdeskundige.
Brooks sê as ʼn kind as die teleurstelling opduik hom kan wend tot iets waarmee hy weet hy goed is, is dit hom oombliklik op. “Dit kan oombliklik sy gedagtegang verander van ‘arme ek, niks loop ooit reg nie’ na ‘o wel, volgende keer sal dit uitwerk’.”